འདུས་བྱས་མ་ཡིན།འདུས་མ་བྱས་མ་ཡིན།རྒྱུ་མེད་པ་མ་ཡིན།རྐྱེན་མེད་པ་མ་ཡིན།མྱོང་བ་ཡོད་པ་མ་ཡིན།ཟད་པའི་ཆོས་མ་ཡིན།འཇིག་པའི་ཆོས་མ་ཡིན།འགོག་པའི་ཆོས་མ་ཡིན་ཏེ།ཐོག་མ་མེད་པའི་དུས་ནས་ཞུགས་པ།རྒྱུན་མ་ཆད་པར་ཀླུང་གི་རྒྱུན་བཞིན་དུ་རྗེས་སུ་ཞུགས་པའོ།།རྟེན་ཅིང་འབྲེལ་པར་འབྱུང་བའི་ཡན་ལག་བཅུ་གཉིས་པོ་འདི་དག་ནི་རྒྱུ་གཞན་དང་གཞན་ལས་བྱུང་བ།རྐྱེན་གཞན་དང་གཞན་ལས་བྱུང་བ།རྟག་པ་མ་ཡིན།མི་རྟག་པ་མ་ཡིན།འདུས་བྱས་མ་ཡིན།འདུས་མ་བྱས་མ་ཡིན།རྒྱུ་མེད་པ་མ་ཡིན།རྐྱེན་མེད་པ་མ་ཡིན།མྱོང་བ་ཡོད་པ་མ་ཡིན།ཟད་པའི་ཆོས་མ་ཡིན།འཇིག་པའི་ཆོས་མ་ཡིན།འགོག་པའི་ཆོས་མ་ཡིན་ཏེ།ཐོག་མ་མེད་པའི་དུས་ནས་ཞུགས་པ།རྒྱུན་མ་ཆད་པར་ཀླུང་གི་རྒྱུན་བཞིན་དུ་རྗེས་སུ་ཞུགས་མོད་ཀྱི།འོན་ཀྱང་ཡན་ལག་བཞི་པོ་འདི་དག་ནི་རྟེན་ཅིང་འབྲེལ་པར་འབྱུང་བའི་ཡན་ལག་བཅུ་གཉིས་པོ་དེ་དག་བསྡུ་བར་བྱ་བའི་རྒྱུར་འགྱུར་རོ།།བཞི་གང་ཞེ་ན།འདི་ལྟ་སྟེ།མ་རིག་པ་དང་།སྲེད་པ་དང་།ལས་དང་།རྣམ་པར་ཤེས་པའོ།།དེ་ལ་རྣམ་པར་ཤེས་པ་ནི་ས་བོན་གྱི་རང་བཞིན་གྱིས་རྒྱུ་བྱེད་དོ།།ལས་ནི་ཞིང་གི་རང་བཞིན་གྱིས་རྒྱུ་བྱེད་དོ།།མ་རིག་པ་དང་སྲེད་པ་ནི་ཉོན་མོངས་པའི་རང་བཞིན་གྱིས་རྒྱུ་བྱེད་དོ།།དེ་ལ་ལས་དང་ཉོན་མོངས་པ་དག་ནི་ས་བོན་རྣམ་པར་ཤེས་པ་སྐྱེད་དོ།།དེ་ལ་ལས་ནི་ས་བོན་རྣམ་པར་ཤེས་པའི་ཞིང་གི་བྱ་བ་བྱེད་དོ།།སྲེད་པ་ནི་ས་བོན་རྣམ་པར་ཤེས་པ་རླན་པར་བྱེད་དོ།།མ་རིག་པ་ནི་ས་བོན་རྣམ་པར་ཤེས་པ་འདེབས་ཏེ།རྐྱེན་འདི་དག་མེད་ན་ས་བོན་རྣམ་པར་ཤེས་པ་མངོན་པར་འགྲུབ་པར་མི་འགྱུར་རོ།།དེ་ལ་ལས་ཀྱང་འདི་སྙམ་དུ་བདག་གིས་ས་བོན་རྣམ་པར་ཤེས་པའི་ཞིང་གི་བྱ་བ་བྱའོ་སྙམ་དུ་མི་སེམས་སོ།།སྲེད་པ་ཡང་འདི་སྙམ་དུ་བདག་གིས་ས་བོན་རྣམ་པར་ཤེས་པ་བརླན་པར་བྱའོ་སྙམ་དུ་མི་སེམས་སོ།།མ་རིག་པ་ཡང་འདི་སྙམ་དུ་བདག་གིས་ས་བོན་རྣམ་པར་ཤེས་པ་གདབ་བོ་སྙམ་དུ་མི་སེམས་སོ།།ས་བོན་རྣམ་པར་ཤེས་པ་ཡང་འདི་སྙམ་དུ་བདག་ནི་རྐྱེན་འདི་དག་གིས་བསྐྱེད་དོ་སྙམ་དུ་མི་སེམས་ཏེ།འོན་ཀྱང་ས་བོན་རྣམ་པར་ཤེས་པ་ལས་ཀྱི་ཞིང་ལ་རྟེན་པ།སྲེད་པའི་རླན་གྱིས་བརླན་པ།མ་རིག་པའི་ལུད་ཀྱིས་བྲན་པ།སྐྱེ་བ་ན་སྐྱེ་བའི་གནས་ཉིང་